Ambassades maak gereed om burgers uit SA te ontruimSkermskoot uit die video Somalië en Malawi se ambassades maak na bewering gereed om hul burgers uit Suid-Afrika te onttrek in die lig van xenofobiese geweld in Johannesburg, het die City Press berig. Die gewelddadige aanvalle het ŉ paar weke gelede in KwaZulu-Natal begin, glo na ŉ toespraak deur koning Goodwill Zwelithini. Uitlanders se winkels is geplunder en immigrante moes uit vrees vir hul lewens na vlugtelingkampe vlug. Uitlanders in Johannesburg het Woensdag gesê hulle het boodskappe ontvang dat hulle hul winkels moet sluit, aangesien ŉ bende op pad is om hulle te vermoor. Daar was ŉ aantal voorvalle in die middestad en ŉ paar mense is beseer. Kondwani Nankhumwa, minister van inligting in Malawi, het glo gesê minstens 400 Malawiërs word deur xenofobiese aanvalle geraak. Hy het gesê dié getal kan toeneem namate meer mense uit hul skuilplekke kom. Somalië is glo ook besig om sy burgers te help om die geweld te ontvlug, maar die City Press kon dit nie bevestig nie. Elias Worku van die Ethiopiese ambassade het Woensdag aan City Press gesê daar is tans geen planne om Ethiopiërs uit Suid-Afrika te ontruim nie. “Dit hang van die mense af,” het Worku gesê. “Die regering sal niemand dwing om te skuif nie. Die regering van Ethiopië en die ambassade werk nou saam met Suid-Afrika se regering in ŉ poging om beskerming te bied vir Ethiopiërs.” Hy het bygevoeg dat sy kantoor ŉ aantal versoeke van Ethiopiese burgers ontvang het wat vrees vir hul lewens. “Wat ons gedoen het, en wat ons steeds doen, is om Ethiopiërs van noodreisdokumente te voorsien indien hulle nie paspoorte of enige ander vorm van identifikasie het nie.” Bron: S’thembile Cele, City Press Klik hier indien die onderstaande video nie wil speel nie. Joburg CBD today Posted by Maryke Vermaak on Wednesday, 15 April 2015